12 sterf in Worcester-ongelukDie ongeluk op 24 Desember 2016 op die N1, ongeveer 10 km buite Worcester in die Wes-Kaap. Foto: ER24 Minstens 12 persone is dood in ŉ ongeluk op die N1, ongeveer 10 km buite Worcester in die Wes-Kaap. Werner Vermaak, woordvoerder van ER24, het gesê ŉ bus en ŉ taxi was in die ongeluk betrokke. “Paramedici is net voor 05:00 na die toneel ontbied waar die meerderheid van die passasiers steeds in die wrak van die taxi vasgekeer was,” het hy gesê. “Twaalf persone, insluitend ŉ dogtertjie en ŉ seuntjie, het noodlottige beserings opgedoen. Nog ŉ kind, tussen vier en sewe jaar oud, en ŉ volwassene was in ŉ kritieke toestand. Hulle is na Worcester- provinsiale hospitaal geneem. Die volwassene het ongelukkig aan sy beserings beswyk met sy aankoms by die hospitaal.” Die busbestuurder het ernstige beserings opgedoen. Hy was in die wrak vasgekeer en die metropolisie se reddingsdiens moes van gespesialiseerde toerusting gebruik maak om hom te bevry. Verskeie persone, wat geringe beserings opgedoen het, het op die toneel rondgestaan. “Hulle het gesê hulle was passasiers in die bus,” het Vermaak bygevoeg. Plaaslike owerhede stel verder ondersoek in.